Universis presentes litteras inspecturis, nos Jacobus, Dei gratia Eduensis episcopus, notum facimus quod in nostra propter hoc presentia specialiter constituta Aaliz, domicella, relicta Guidonis de Arneto, domicelli defuncti, nunc uxor Johannis de Tonoire, domicelli, non coacta, non circumventa, immo provida ac spontanea, ut asserit, necnon laude, assensu et mandato predicti Johannis, nunc mariti sui, coram nobis presentis, dicte Aaliz in hiis que sequuntur agendis auctoritatem et mandatum speciale coram nobis prestantis, omne jus et actionem quod et quam sibi competit et posset competere decetero in villa et in parochiatu Sauceii et in appenditiis ex pertinentiis, juribus et commodis dicte ville et parochiatus, tum ratione dotis sue seu dotalicii aut donationis propter nuptias, quod et quam dictus Guido dicte Aaliz fecit, tum etiam ratione assignationis ducentarum et quinquaginta et quatuor librarum Turonensium, quas idem Guido habuerat et receperat de dote et maritagio dicte Aaliz, tum etiam alia ratione quacumque, videlicet medietatem dicte ville de Sauceyo et aliam medietatem alterius medietatis, excepto hoc quod illi de Corrabuef et illi de Lailleyo habebant ibidem, viris venerabilibus decano et capitule Eduensis ecclesie vendit, cedit, concedit et quittat penitus in perpetuum et precise pro quatercentum et quatuor decim libris Viennensium dicte Aaliz jam solutis ab ipsis decano et capitulo in pecunia legitime numerata, de quibus premissis dicta Aaliz et predictus Johannes, maritus ejus, coram nobis omnino se devestiunt et dominum Guidonem de Castro Novo, canonicum Eduensem, nomine dictorum decani et capituli investiunt de eisdem, nichil juris, actionis, saisine, possessionis et proprietatis in dicta villa et in parochiatu de Sauceyo et in appenditiis et pertinentiis dictorum ville et parochiatus retinentes. Promittunt siquidem dicti Aaliz et Johannes, etc. Datum die martis ante dominicam qua cantatur Letare Jherusalem, anno Domini millesimo ducentesimo octogesimo quarto.